Márciusban és áprilisban két-két tárgyalást tart a bíróság a Kun-Mediátor ügyben | Szolnoki Törvényszék
Márciusban és áprilisban két-két tárgyalást tart a bíróság a Kun-Mediátor ügyben
Megjelenés ideje: 2019. március 14., 10:13
A Szolnoki Törvényszéken 2019. március 21-én és 28-án, majd április 4-én és 11-én további sértettek tanúkénti kihallgatásával folytatódik az ún. Kun-Mediátor ügy tárgyalása. A bíróság, ahogyan eddig is, valamennyi napra egész napos tárgyalást tűzött ki, melyekre összesen 21 tanút idézett meg. Újdonság, hogy márciustól a tárgyalásokról nem írásbeli jegyzőkönyv, hanem kép- és hangfelvétel készül.
A 2017. november 6-ai első tárgyalási napon a vádirat ismertetésére, a vádlott kihallgatására és a vádlott családtagjainak tanúkénti kihallgatására került sor. November 9-én a második, és november 13-án a harmadik tárgyalási napon pedig az egykori Kun-Mediátor Kft. alkalmazottait hallgatta ki tanúként a bíróság, és megkezdte a sértettek tanúkénti kihallgatását. Az ügy tárgyalása 2017. december 21-én, 2018. január 18-án és 22-én, március 1-én, 8-án és 12-én, május 10-én és 17-én, június 21-én és 28-án, szeptember 3-án, 10-én és 13-án, november 12-én, 15-én, 22-én és 29-én, majd 2019. január 14-én, 21-én, 24-én és 31-én további sértetti tanúk kihallgatásával folytatódott.
Az ügyészség a vádiratban 234 tanú kihallgatására és további csaknem 500 tanú nyomozás során tett tanúvallomásának felolvasására tett indítványt. Az ügyben eddig tartott 24 tárgyalási napra összesen 129 tanút idézett a bíróság, közülük azonban csak 92-en jelentek meg a bíróságon, 37-en, azaz csaknem 30%-uk szabályszerű idézés ellenére távol maradt. A megjelent tanúkat a bíróság kihallgatta, ami a büntetőügy jellegéből fakadóan tanúnként átlagosan egy-másfél órát, idáig összesen mintegy 140 órát vett igénybe, a meg nem jelenteket pedig újabb tárgyalásra kellett visszaidéznie. Az eljárás jelen szakaszában mintegy 140, ügyészség által indítványozott tanút kell még a bíróságnak kihallgatnia. Ez a szám azonban a jövőben még változhat.
A vádlott az eljárás ezen szakaszáig nem tett vallomást. A váddal kapcsolatban tett észrevételében kifogásolta a nyomozóhatóság munkáját: véleménye szerint nem az igazság kiderítése volt a céljuk, csak hogy minél hamarabb lezárják az ügyet. Elmondta, hogy bízik abban, hogy a bírósági eljárásban kiderül az ártatlansága, mert lehet, hogy hibázott, de bűnt nem akart elkövetni. Csupán végezte a napi tevékenységét, próbált minél több és nyereségesebb tranzakciókat végrehajtani, teljesíteni a cég által vállalt kötelezettségeket. Álláspontja szerint a vád torzított adatokon alapul.
Szolnok, 2019. március 14.